លោក ហ៊ុន សែន៖ ​ច្បាប់​​​​ដាក់​ប្រទេស​ក្នុង​គ្រា​អាសន្ន​នឹង​ត្រូវ​អនុម័ត​និង​ប្រកាស​ឲ្យ​ប្រើ​ជា​ប្រញាប់
កាល​ពី​សប្តាហ៍​មុន ​លោកហ៊ុន សែន ​​ថា​​រដ្ឋាភិបាល​របស់​លោក​នឹង​បង្កើត​ច្បាប់​មួយ​ដើម្បី​អាច​ជា​ការ​អនុវត្ត​ ពេល​ប្រទេស​ត្រូវ​បាន​ដាក់​ក្នុង​គ្រា​អាសន្ន ​ដើម្បី​ទប់​ទល់​នឹង​ការ​រាត​ត្បាត​វីរុស​កូរ៉ូណា។ ​នៅ​ថ្ងៃ​នេះ​លោក​ថា​ច្បាប់​នេះ​ត្រូវ​បាន​បញ្ចប់​សេចក្តី​ព្រាង​ ​ ហើយ​នឹង​ត្រូវ​អនុម័ត​ជា​ប្រញាប់។
ភ្នំពេញ — លោកនាយករដ្ឋមន្រ្តី ហ៊ុន សែន នៅថ្ងៃច័ន្ទនេះ បានប្រកាសថា រដ្ឋាភិបាលរបស់លោកបានបញ្ចប់សេចក្តីព្រាងច្បាប់មួយសម្រាប់ការប្រកាសដាក់ប្រទេសក្នុងគ្រាអាសន្ន ដែលនឹងត្រៀមនៅពេលណាមួយដែលរដ្ឋាភិបាលយល់ថា ត្រូវប្រើកម្លាំងសន្តិសុខដើម្បីបង្ការការរាតត្បាតវីរុសកូរ៉ូណា។ លោក ហ៊ុន សែន ប្រកាសបែបនេះនៅក្នុងសន្និសីទសារព័ត៌មានមួយដែលធ្វើឡើងនៅរដ្ឋសភានៅព្រឹកថ្ងៃច័ន្ទ ដើម្បីបង្ហាញវិធានការរបស់រដ្ឋាភិបាលក្នុងការប្រយុទ្ធប្រឆាំងនឹងវីរុសកូរ៉ូណា។ ករណីវីរ៉ុសកូរ៉ូណាសរុបនៅកម្ពុជាបានកើនឡើងទៅដល់១០៧ ក្នុងនោះ៤នាក់ ត្រូវបានរកឃើញថា ផ្ទុកវីរុស នៅថ្ងៃច័ន្ទនេះ។ លោក ហ៊ុន សែន បានថ្លែងថា ច្បាប់នេះនឹងត្រូវដាក់ទៅគណៈរដ្ឋមន្រ្តីដើម្បីអនុម័តនៅសប្តាហ៍នេះ ហើយនឹងត្រូវបញ្ជូនទៅរដ្ឋសភាដើម្បីពិនិត្យ និងប្រកាសប្រើប្រាស់ជាប្រញាប់ដោយព្រះមហាក្សត្រ។ លោកបានថ្លែងថា៖ «ឥឡូវសេចក្តីព្រាងច្បាប់នេះបានធ្វើរួចរាល់ហើយ។ ខ្ញុំដឹកនាំការប្រជុំគណៈរដ្ឋមន្រ្តីអចិន្ត្រៃយ៍ គណៈរដ្ឋមន្រ្តី នៅថ្ងៃស្អែកទី៣១នេះ ដើម្បីពិនិត្យមុនពេលដាក់ប្រជុំគណៈរដ្ឋមន្រ្តីនៅថ្ងៃសុក្រក្នុងសប្តាហ៍នេះតែម្តង»។ ប៉ុន្តែលោក ហ៊ុន សែន ថា បើទោះជាមានច្បាប់នេះក៏ដោយ រដ្ឋាភិបាលរបស់លោកមិនទាន់ប្រកាសដាក់ប្រទេសក្នុងគ្រាអាសន្ននោះទេ ដោយលោកថា ប្រជាជននៅស្តាប់ការអំពាវនាវរបស់រដ្ឋាភិបាលនៅឡើយក្នុងគោលដៅប្រយុទ្ធប្រឆាំងនឹងវីរុសកូរ៉ូណា។ លោកថា ការប្រកាសដាក់ប្រទេសក្នុងគ្រាអាសន្នមិនទំនងជាកើតមានឡើងក្នុងពេលនេះនោះទេ។ លោកបានថ្លែងថា៖ «បើទោះមានច្បាប់ហើយក្តី ការប្រកាសដាក់ប្រទេសក្នុងគ្រាមានអាសន្នពុំមែនជាលទ្ធភាពដែលត្រូវអនុវត្ត។ ខ្ញុំគ្រាន់តែគិតថា នេះគ្រាន់តែជាអ្វីដែលមានក្នុងដៃប៉ុណ្ណោះ នៅពេលសភាពការណ៍មិនអាចត្រួតត្រាបាន យើងអាចនឹងបញ្ចេញកងទ័ពក្រោមក្របខណ្ឌនៃច្បាប់របបអាជ្ញាសឹក»។ លោក ហ៊ុន សែន បន្តថា កន្លងទៅមិនមានច្បាប់ណាដែលហាមឃាត់ការជួបជុំគ្នាមិនឲ្យលើសពី៣នាក់ ឬ៥នាក់នោះទេ តែរដ្ឋាភិបាលរបស់លោកគ្រាន់តែអង្វរកប្រជាពលរដ្ឋកុំឲ្យមានការជួបជុំ តែប៉ុណ្ណោះ ដើម្បីចូលរួមទប់ស្កាត់ការរាតត្បាតវីរុសកូរ៉ូណា។ មាត្រា២២នៃរដ្ឋធម្មនុញ្ញចែងថា នៅពេលប្រជាជាតិប្រឈមមុខនឹងគ្រោះថ្នាក់ ព្រះមហាក្សត្រទ្រង់ប្រកាសប្រទានដំណឹងជាសាធារណៈ ដាក់ប្រទេសជាតិស្ថិតនៅក្នុងភាពអាសន្ន ក្រោយពីបានមតិឯកភាពពីនាយករដ្ឋមន្ត្រី ប្រធានរដ្ឋសភា និងប្រធានព្រឹទ្ធសភា។ អតីតតំណាងរាស្ត្រមកពីគណបក្សសង្គ្រោះជាតិ លោក អ៊ូ ចន្ទរ័ត្ន បានថ្លែងប្រាប់ VOA ថា  លោកបារម្ភអំពីចេតនានៃច្បាប់នេះក្នុងការរឹតត្បិតសេរីភាពរបស់ប្រជាពលរដ្ឋ ដោយសារមិនមានវត្តមានគណបក្សប្រឆាំងក្នុងការផ្តល់យោបល់។ លោកបានថ្លែងថា៖ «មេដឹកនាំមានឆន្ទៈ ឬក៏មានចេតនាក្នុងការរៀបចំបន្តកាន់កាប់អំណាចក្តី ការរឹតត្បិតសិទ្ធិសេរីភាព ឬក៏រៀបចំដើម្បីធ្វើទុក្ខបុកម្នេញគណបក្សប្រឆាំង ឬក៏និន្នាការប្រឆាំងណាមួយ អាហ្នឹងវាងាយស្រួលមែនទែន»។ លោកបន្តថា ការប្រុងប្រយ័ត្នជារឿងសំខាន់ តែលោកថា ការប្រកាសដាក់ប្រទេសក្នុងគ្រាអាសន្ន ក៏ត្រូវពិចារណាច្រើនផងដែរ ព្រោះថា ប្រជាជនកម្ពុជាស្ថិតក្នុងភាពក្រីក្រច្រើន ហើយត្រូវការបំពេញការងាររាល់ថ្ងៃ មិនអាចឈប់ធ្វើការរយៈពេលយូរបានទេ។ លោកបានថ្លែងថា៖ «ប្រទេសយើងមិនមែនជាប្រទេសដែលមានការអភិវឌ្ឍខ្ពស់ ហើយប្រជាពលរដ្ឋនៅក្រីក្រច្រើន។ អ្នកខ្លះធ្វើការមួយថ្ងៃរស់មួយថ្ងៃ ហើយក៏មានអ្នកជំពាក់ធនាគារក្តី អីក្តីហ្នឹងច្រើន។ ម្លោះហើយប្រសិនបើប៉ះពាល់ការរស់នៅរបស់ប្រជាពលរដ្ឋ ខ្ញុំយល់ថា វាជារឿងពិបាក ទាល់តែរដ្ឋាភិបាលមានវិធានការច្បាស់លាស់ណាស់»។ លោក ព្រាប កុល នាយកប្រតិបត្តិរបស់អង្គការតម្លាភាពកម្ពុជា មានប្រសាសន៍ថា ច្បាប់ដាក់ប្រទេសក្នុងគ្រាអាសន្ននេះ មិនមានអីចម្លែកទេ ព្រោះនៅប្រទេសគេក៏មានច្បាប់នេះដែរ។ ប៉ុន្តែលោកថា ការតាក់តែងច្បាប់នេះត្រូវគិតគូរឲ្យគ្រប់ជ្រុងជ្រោយ ហើយគួរតែមានការចូលរួមពីគ្រប់ភាគី ក្នុងនោះមានសង្គមស៊ីវិលផងដែរ។ លោកបានថ្លែងថា៖ «តើធាតុចូល នៅពេលដែលធ្វើការព្រាងនេះ រាជរដ្ឋាភិបាលមានផ្តល់ឱកាសឲ្យសាធារណមតិ ឬក៏អ្នកជំនាញ ឬក៏តួអង្គសំខាន់ៗ រួមទាំងអ្នកច្បាប់ អ្នកសិក្សាធិការ សង្គមស៊ីវិលអីជាដើមហ្នឹង មានឱកាសផ្តល់ធាតុចូលក៏អត់ ក្នុងខណៈអវត្តមានគណបក្សប្រឆាំង»។ លោក Phil Robertson នាយករងផ្នែកតំបន់អាស៊ីនៃអង្គការឃ្លាំមើលសិទ្ធិមនុស្ស Human Rights Watch បានប្រាប់ VOA តាមអ៊ីម៉េលនៅថ្ងៃច័ន្ទនេះថា៖«លោក ហ៊ុន សែន បច្ចុប្បន្ននេះ បានដឹងថា វិបត្តិសុខភាពសាធារណៈមានផលប្រយោជន៍សម្រាប់លោក ដោយសារវានឹងអនុញ្ញាតឲ្យលោកបន្តអំណាចផ្តាច់ការរបស់លោកបន្ថែមទៀត»។ លោកបញ្ជាក់ថា ច្បាប់នេះនឹងធ្វើឲ្យមានការបំពានសិទ្ធិរបស់ប្រជាពលរដ្ឋកម្ពុជា។ ទោះជាយ៉ាងណា លោក ហ៊ុន សែន ក៏បានថ្លែងការពារនៅព្រឹកថ្ងៃចន្ទនេះថា លោកមិនមែនធ្វើច្បាប់នេះដើម្បីបំបិទសំឡេងក្រុមប្រឆាំងនោះទេ។ លោកថា គោលបំណងគឺដើម្បីការពារអាយុជីវិតរបស់ប្រជាពលរដ្ឋ៕